Diari Oficial de la Generalitat Valenciana


Sumari del DOGV 5786, del 17-06-2008 (2008/7459)

RESOLUCIÓ de 13 de juny de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació de l'acord de comanda de gestió entre la Conselleria d'Indústria, Comerç i Innovació i l'empresa pública Seguretat i Promoció Industrial Valenciana, SA (SEPIVA), per a la realització d'assistències técniques en matèria de metrologia, vehicles, indústria, seguretat industrial i mines.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7459


Data del document
:   13-06-2008

Organisme emissor
:   Conselleria de Presidència

Tipus de document
:   Resolució

Descriptors 

:   * delegació de poders

RESOLUCIÓ de 13 de juny de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació de l'acord de comanda de gestió entre la Conselleria d'Indústria, Comerç i Innovació i l'empresa pública Seguretat i Promoció Industrial Valenciana, SA (SEPIVA), per a la realització d'assistències técniques en matèria de metrologia, vehicles, indústria, seguretat industrial i mines. [2008/7459]  
La conselleria d'Indústria, Comerç i Innovació i l'empresa pública Seguretat i Promoció Industrial Valenciana, SA (SEPIVA), han subscrit, després de la tramitació prèvia reglamentària, el 3 de març de 2008, un acord de comanda de gestió per a la realització d'assistències técniques en matèria de metrologia, vehicles, indústria, seguretat industrial i mines.   
En compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0786/2008, i que figura com a annex d'esta resolució.  
Valencia, 13 de juny de 2008.- El director general de Relacions amb Les Corts i Secretariat del Consell: Ángel Mompó Romero.  
Acord de comanda de gestió de la conselleria d'Indústria, Comerç i Innovació a Seguretat i Promoció Industrial Valenciana, SA (SEPIVA) per a la realització d'assistències tècniques en matèria de metrologia, vehicles, indústria, seguretat industrial i mines.  
REUNITS  
D'una banda la consellera d'Indústria, Comerç i Innovació, Sra. Belén Juste Picón, en representació de l'esmentada conselleria, en virtut del Decret 8/2007, de 28 de juny, del president de la Generalitat, en l'exercici de les atribucions que li atorga la Llei 5/1983, de 30 de desembre, del Consell.  
I d'una altra banda, la Sra. Inmaculada García Pardo, directora general de Seguretat i Promoció Industrial Valenciana, SA (SEPIVA), igualment en representació legal de l'empresa en qualitat de directora general, en virtut de les facultats atorgades mitjançant escriptura pública de data 27 de juliol de 2007, autoritzada pel notari de València Sr. Fernando Pascual de Miguel, núm. de protocol 4.068/07, inscrita en el Registre Mercantil de la Província de València al tom 4.391, llibre 1.703, foli 225, full V-23491, inscripció 85.  
Ambdues parts, segons intervenen, declaren posseir i es reconeixen mútuament capacitat legal suficient per a l'atorgament d'este   
ACORD DE COMANDA DE GESTIÓ  
I a este efecte  
EXPOSEN  
Primer   
A la conselleria d'Indústria, Comerç i Innovació, a través de la Direcció General d'Indústria i Innovació, li correspon exercir les funcions en matèria d'empresa, indústria, seguretat industrial, mineria, investigació industrial i innovació i parcs tecnològics establides en el Decret 130/2007, de 27 de juliol, del Consell, pel qual s'aprova el vigent Reglament Orgànic i Funcional de la conselleria d'Indústria, Comerç i Innovació.  
La Direcció General d'Indústria i Innovació i els serveis territorials d'Indústria i Seguretat Industrial han comptat amb la col·laboració de SEPIVA en la realització de tasques d'assistència tècnica, en matèries de la seua competència.   
Segon   
Per mitjà d'acord del Consell de la Generalitat de data 10 de setembre de 2004, es va modificar l'objecte social de SEPIVA i s'hi van incloure entre altres funcions les de realització d'actuacions dirigides a la promoció i el manteniment de l'activitat industrial valenciana, les funcions d'inspecció tècnica, gestió i control en l'àmbit de la seguretat, qualitat i normativa industrials, quan ho establisca la Generalitat, i l'elaboració i difusió d'estudis tècnics sobre la indústria valenciana i la normativa aplicable en matèria d'indústria, energia i mines.  
Tercer  
Ateses les especials característiques tècniques dels treballs que es pretén escometre, la qualificació i independència exigibles a l'entitat que els porte a cap, i tenint en compte raons d'eficàcia, es considera oportú que SEPIVA se n'encarregue de la realització, mitjançant la subscripció d'este acord de comanda de gestió.  
El present acord és de naturalesa pública, dels previstos en l'article 3.1.l) del Text Refós de la Llei de Contractes, per la qual cosa en tractar-se d'una societat mercantil amb capital íntegrament públic, l'encàrrec es regirà pel que s'ha disposat en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC) i no per la normativa de contractació administrativa.  
Per tot això, les parts compareixents resolen subscriure el present acord, d'acord amb les següents  
CLÀUSULES  
Primera. Objecte  
L'objecte del present acord és la comanda de gestió de la conselleria d'Indústria, Comerç i Innovació [a partir d'ara, conselleria] a Seguretat i Promoció Industrial Valenciana, SA (SEPIVA), per a la realització d'assistències tècniques a la Direcció General a la qual correspon exercir les funcions en matèria d'indústria, seguretat industrial i mineria [a partir d'ara, Direcció General].  
Les activitats objecte del present acord es materialitzaran en els estudis i treballs que, en el marc dels camps definits per la clàusula segona, s'establisquen de comú acord.  
Segona. Marc dels treballs  
Les activitats a realitzar per SEPIVA estaran incloses en els següents camps:  
- Estudis tècnics relatius a la normativa de desenrotllament reglamentari, planificació, programes d'actuació, coordinació, autorització i seguiment en les matèries d'indústria, seguretat industrial, metrologia, vehicles i mines.  
- Informes tècnics sobre propostes relatives a la resolució d'expedients, procediments, organització i ordenació en matèria d'indústria, seguretat industrial, metrologia i vehicles i mines.  
- Manteniment i actualització del Registre d'Establiments Industrials, així com dels registres especials dels serveis territorials d'Indústria i Seguretat Industrial.  
- Seguiment de les actuacions dels professionals i les empreses que es dediquen a executar, mantenir, reparar o revisar instal'lacions, equips o aparells regulats pels reglaments tècnics de seguretat industrial i minera.  
- Creació d'una base de dades destinada a la confecció dels exàmens per a l'obtenció dels carnets professionals en matèria d'indústria i mines.  
- Coordinació de les convocatòries per a la realització i correcció dels exàmens per a l'obtenció dels carnets professionals en matèria d'indústria i mines.  
- Seguiment de les actuacions realitzades pels agents autoritzats per a inspeccionar i controlar el compliment de les reglamentacions tècniques i normes de seguretat sobre productes, equips, instal'lacions i activitats industrials i mineres.  
- Informes tècnics de naturalesa jurídica en matèria de seguretat industrial, indústria, metrologia, vehicles i mines.Tant durant el desenrotllament de les actuacions que es deriven del present acord, com a l'acabament, SEPIVA realitzarà els informes relatius a estes que li sol·licite la conselleria.  
Tercera. Activitats encomanades  
La decisió sobre les activitats derivades del present acord, a realitzar per SEPIVA, així com el seguiment, correspondrà a la conselleria, vistes les corresponents propostes de la Comissió de Seguiment.  
SEPIVA nomenarà un director responsable per a cada una de les activitats que se li encomanen.  
Quarta. Comissió de seguiment  
Es constituirà una Comissió Paritària de Seguiment de l'Acord, formada per tres representants de la Direcció General i altres tres de SEPIVA.  
Els representants de la Direcció General seran designats per la mateixa direcció i els representants de l'empresa Seguretat i Promoció Valenciana, SA (SEPIVA), seran els designats per esta entitat.  
Els mencionats representants podran ser acompanyats pels col·laboradors que estimen oportú, a efectes d'assessorament tècnic.  
La Comissió de Seguiment es reunirà amb caràcter ordinari, almenys una vegada l'any i, en qualsevol cas, quan una de les parts ho sol·licite, i tindrà els següents continguts:  
- Proposar a la Direcció General les activitats a realitzar per SEPIVA, en el marc del que s'ha establit en la clàusula segona.  
- Realitzar el seguiment del desenrotllament dels treballs, proposant les millores que considere oportunes.  
- Col·laborar en la correcta execució del present acord.  
- Proposar la pròrroga de la comanda abans que finalitze el seu termini de vigència.  
Cinquena. Vigència i pròrroga de l'acord   
El present acord tindrà una vigència de cinc anys, comptats des de l'endemà de la firma.  
El present acord podrà ser prorrogat, de mutu acord de les parts, a proposta de la Comissió de Seguiment prevista en la clàusula quarta, abans de l'acabament del termini inicial.  
Sisena. Publicitat de la comanda  
El present acord es publicarà en el Diari Oficial de la Comunitat Valenciana.  
Setena. Despesa pressupostària  
El present acord no comportarà cap retribució per part de la conselleria a SEPIVA.  
Huitena. Disponibilitat de dades i resultats per part de SEPIVA   
La firma d'este acord de comanda de gestió implica l'acceptació per part de la Direcció General que SEPIVA puga disposar de la informació necessària per al seu treball. Qualsevol ús d'esta informació per a finalitat distinta, haurà de tenir la preceptiva autorització expressa de la conselleria.  
La informació generada per SEPIVA per a la conselleria, a través de les comandes de gestió, serà de coneixement i ús exclusiu d'esta, llevat de la preceptiva autorització expressa.  
Tot això, sense perjudici del respecte de les disposicions vigents en matèria de tractament automatitzat de les dades de caràcter personal.  
Novena. Extinció de l'acord  
L'acord s'extingirà per compliment o resolució.  
Seran causes de resolució del present acord:  
- L'incompliment per alguna de les parts de les obligacions a què es comprometen en l'acord, prèvia denúncia per escrit de l'altra part, amb una antelació mínima d'un mes.  
- El mutu acord per escrit de les parts.  
Desena. Interpretació de l'acord  
Per a resoldre els dubtes o llacunes que puguen produir-se seran d'aplicació, en defecte de normes específiques, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i supletòriament els principis del Text Refós de la Llei de Contractes de les Administracions Públiques, aprovat mitjançant Reial Decret Legislatiu 2/2000, de 16 de juny.  
Clàusula addicional   
L'actual col·laboració del SEPIVA amb la conselleria continuarà portant-se a cap, mentre no es dispose el contrari.  
I com a prova de conformitat es firma el present acord, en doble exemplar, al lloc i en la data indicats.  
Per conselleria d'Indústria, Comerç i Innovació  
Belén Juste Picón   
Per Seguretat i Promoció Industrial Valenciana, SA  
Inmaculada García Pardo